Salutem in Domino unde wes wy ghudes vormoghen myt aller behegelicheit. Erwe[r]dighen heren. Ju levet to wetende, dat wy ju in korten tiden hir bevoren eynen bref sanden, dar wy ju inne biddende weren, dat gi umme unsen willen Bernde van Vreden gheleidene wolden, dat he vor de stede mochte komen. Isset sake, dat gi ene gheleidet hebben, so bewaret ju myt em darane, dat men wete, wo men myt eme darane sy, wente wy hebben andere tidinghe vornomen synt der tiid, dat Bernd van Nougarden toch, wo dat sik ene gheselschop to der Narwe vorgadderen wille, uppe Russen unde up Dudeschen in der doden Narwe, ofte wor se moghen, anevank to donde. Hirinne bidde wy ju vrentliken, dat gi juwen wisen rad an disse sake keren willet, also dat des de Dudesche kopman neynen schaden en neme, wente wy vruchten, worde dar anevank ghedan up de Russen, dat des de kopman untgelden moste. Item so is hir tidinghe, dat den störvenghers solde ere schip ghenomen wesen leddich under den vorsche benedden der Noterborch, unde eren stör solden se ghevloghent hebben in der voerborch tor Noteborch. Wat wy hir wares ane vornemen, dat wil wy ju scryven mit den ersten. Hirumme bidde wy ju vrentliken, dat gi uns willen scryven, wat tidinghe dat gi dar van den Zweden hebben, wente de kopman nu tor tiid neynen wech en weet, welkent dat he utvaren sal. Anders nicht up dusse tiid. God beware ju nu unde in aller tiid myt leve. Ghescreven int jar unses Heren xjv(c) und viij, up sunte Jacobus avent. By uns olderlude unde wisesten des Dudeschen kopmans to Nougharden. Adress: Den erwerdigen heren borgermesteren unde raed der stad van Revele, unsen leven vrenden, hec littera presentetur.